作者:趙文
標題:鶯啼序
內容:秋風又吹華髮，怪流光暗度。最可恨、木落山空，故國芳草何處。看前古、興亡墮淚，誰知歷歷今如古。聽吳兒唱徹，庭花又翻新譜。腸斷江南，庾信最苦，有何人共賦。天又遠，雲海茫茫，鱗鴻似夢無據。怨東風、不如人意，珠履散、寶釵何許。想故人、月下沈吟，此時難訴。吾生已矣，如此江山，又何懷故宇。不恨賦歸遲，歸計大誤。當時只合雲龍，飄飄平楚。男兒死耳，嚶嚶暱暱，丁寧賣履分香事，又何如、化作胥潮去。東君豈是無能，成敗歸來，手種瓜圃。膏殘夜久，月落山寒，相對耿無語。恨前此、燕丹計早，荊慶才疏，易水衣冠，總成塵土。鬥雞走狗，呼盧蹴鞠，平生把臂江湖舊，約何時、共話連床雨。王孫招不歸來，自採黃花，醉扶山路。